Լորենցո Գուերինի

**Լորենցո Գուերինի** (, ), իտալացի քաղաքական գործիչ, Դեմոկրատական կուսակցության փոխքարտուղար (2014-2017 թվականներ), Իտալիայի Հանրապետության խորհրդարանի անդամ (2013 թվականից) և Իտալիայի պաշտպանության նախարար (2019-2022 թվականներ):

## Կենսագրություն
Լորենցոն ստացել է հաշվապահական կրթություն, ապա ավարտել է Միլանի կաթոլիկ համալսարանը, որտեղ ուսումնասիրել է քաղաքագիտություն: Իր քաղաքական կարիերան սկսել է 1990-ականների սկզբին՝ որպես Քրիստոնեա-դեմոկրատական կուսակցության անդամ, որտեղ ընտրվել է Լոդիի քաղաքային խորհրդում, ապա զբաղեցրել է քաղաքային վարչակազմում սոցիալական հարցերի գնահատողի պաշտոնը: 1994 թվականին դարձել է նորաստեղծ Իտալիայի ժողովրդական կուսակցության համակարգող, իսկ 1995 թվականին՝ 28 տարեկան հասակում, դարձել է Լոդի գավառի նախագահ՝ դառնալով այդ ժամանակ Իտալիայում այս պաշտոնը զբաղեցրած ամենաերիտասարդ անձը: Կուսակցության վերակազմավորմանը զուգընթաց միացել է «Մարգարիտային»՝ գավառային ընտրություններում ապահովելով ձախակողմյան կուսակցությունների՝ Ձախերի դեմոկրատական կուսակցության և Կոմունիստական վերահիմնադրման կուսակցության աջակցությունը, ի վերջո դառնալով Դեմոկրատական կուսակցության անդամ: 2005 թվականին ընտրվել է Լոդիի քաղաքապետ, հետո վերընտրվել, սակայն 2012 թվականի դեկտեմբերի 31-ին հրաժարական է տվել իր երկրորդ ժամկետի կեսին՝ որոշելով անցնել ազգային քաղաքականության:

Ընտրվել է Պատգամավորների պալատ 2013 թվականին, և այդ ժամանակ միացել է Դեմոկրատական կուսակցության Ազգային քարտուղարությանը, 2014-2017 թվականներին զբաղեցրել է կուսակցության Ազգային քարտուղարի տեղակալի պաշտոնը։ 2018 թվականին վերընտրվել է խորհրդարան, իսկ նույն տարում դարձել է Հանրապետության անվտանգության հարցերով խորհրդարանական կոմիտեի նախագահ:

2019 թվականի սեպտեմբերի 4-ին Ջուզեպպե Կոնտեն ձևավորել է իր երկրորդ կառավարությունը, որը հիմնված է եղել «Հինգ աստղերի շարժման» և Դեմոկրատական կուսակցության դաշինքի վրա։ Նոր կառավարությունում պաշտպանության նախարարի պաշտոնը ստացել է Լորենցո Գուերինին։

2020 թվականի հուլիսի 23-ին Պյաչենցայում, թմրամիջոցների ապօրինի շրջանառության և առևտրի, շորթման, ապօրինի կալանքների, խոշտանգումների, մարմնական վնասվածքների պատճառման, խուլիգանության, պաշտոնեական լիազորությունների չարաշահման և սուտ վկայության (ոչ իրական փաստերի ներկայացման ձևով) կասկածանքով ձերբակալվել են յոթ կարաբիներ, հետո ի հայտ են եկել տեղեկություններ այն մասին, որ վերադաս հրամանատարությունը, ունենալով ապացույցներ կարաբիներների ապօրինի գործունեության վերաբերյալ, որևէ գործողություն չի ձեռնարկել։ Լորենցո Գուերինին հայտարարել է իր լիակատար պատրաստակամության մասին՝ համագործակցելու նախաքննության հետ։

2021 թվականի փետրվարի 13-ին տեղի է ունեցել Դրագիի կառավարությունը երդման արարողությունը, որի ընթացքում Գուերինին պահպանել է իր նախկին պաշտոնը:

2022 թվականի հոկտեմբերի 22-ին ձևավորվեց Մելոնիի կառավարությունը, որում Գուերինին որևէ նշանակում չի ստացել:

## Պարգևներ
* 2007 թվականի դեկտեմբերի 27-ին պարգևատրվել է «Իտալիայի Հանրապետության առջև մատուցած ծառայությունների համար» շքանշանի սպայի աստիճանով (Ufficiale dell'Ordine al Merito della Repubblica Italiana):
* Արքայազն Յարոսլավ Իմաստունի 3-րդ աստիճանի շքանշան (2022 թվականի նոյեմբերի 4, Ուկրաինա)՝ *միջպետական համագործակցության ամրապնդման, Ուկրաինայի պետական ինքնիշխանության և տարածքային ամբողջականության աջակցության, ինչպես նաև ուկրաինական պետության աշխարհում տարածման գործում ունեցած նշանակալի անձնական ներդրման համար*:

## Ծանոթագրություններ

Կատեգորիա:21-րդ դարի իտալացի քաղաքական գործիչներ
Կատեգորիա:21-րդ դարի քաղաքական գործիչներ
Կատեգորիա:Իտալիայի քաղաքական գործիչներ
Կատեգորիա:Քաղաքական գործիչներ